กองทัพบก เดินหน้าช่วยเหลือประชาชนในทุกภัยพิบัติ
พลเอก ณรงค์พันธ์ จิตต์แก้วแท้ ผู้บัญชาการทหารบก ประชุมผ่านระบบออนไลน์กับหน่วยทหารทั่วประเทศ โดยขอบคุณกำลังพลที่ปฏิบัติงานในกองกำลังป้องกันชายแดนกองทัพบก รวมถึงพื้นที่จังหวัดชายแดนใต้ที่ปฏิบัติงานอย่างเต็มที่ เป็นผลให้ตรวจยึดสิ่งผิดกฎหมายและสกัดกั้นการลักลอบเข้าเมืองได้ทุกวัน พร้อมกล่าวชื่นชมกำลังพลสายแพทย์ ตลอดจนหน่วยทหารของกองทัพบกในทุกพื้นที่ ที่ให้การสนับสนุนรัฐบาลดูแลประชาชนในสถานการณ์โควิด-19 ขณะนี้ อาทิ การจัดตั้งโรงพยาบาลสนาม 12 แห่ง สนับสนุน สปสช. ตั้งศูนย์รับแจ้งข้อมูลผ่านสายด่วน 1330 ช่วยผู้ติดเชื้อโควิด-19 เข้าถึงระบบการรักษา กำชับให้ผู้บังคับหน่วยดูแล สร้างความเข้าใจกับกำลังพลให้ปฏิบัติตามมาตรการของสาธารณสุขและ ศบค.-19 ทบ. ในการปฏิบัติหน้าที่ เพื่อให้ปลอดภัยจากโควิด-19 และพร้อมช่วยเหลือประชาชนในทุกเหตุการณ์ที่ผ่านมากองทัพบก ส่งกำลังพลเข้าช่วยซ่อมแซมบ้านเรือน คลี่คลายอุทกภัยและวาตภัย ใน 16 จังหวัด รวมทั้งได้ส่งกำลังพลแจกจ่ายน้ำเพื่ออุปโภค-บริโภค ตามโครงการ “ราษฎร์ รัฐ ร่วมใจช่วยภัยแล้ง” ในพื้นที่ทุรกันดารตั้งแต่วันที่ 1 กุมภาพันธ์ที่ผ่านมา รวม 527,000 ลิตร บูรณาการทุกภาคส่วนเข้าแก้ไขปัญหาไฟป่าและหมอกควัน ในพื้นที่ภาคเหนือ ทำให้ขณะนี้สถานการณ์ไฟป่าและหมอกควันในปี 2565 ดีขึ้น โดยจุดความร้อนลดลงเมื่อเทียบกับปี 2564 ถึงร้อยละ 64 นอกจากนี้ ให้ความสำคัญต่อการแก้ไขปัญหาหนี้สินให้กับกำลังพล โดยให้กรมสวัสดิการทหารบก พิจารณาการพักชำระหนี้ในการกู้ยืมจากกิจการออมทรัพย์ พร้อมจัดตั้ง “คลินิกการเงิน” ให้คำปรึกษาด้านหนี้สินของกำลังพลและการประนอมหนี้ควบคู่ไปด้วย